section_heading: Povijesni lokaliteti
paragraph_text: Na mnogim lokalitetima u Mileti postoje prapovijesne kamene gomile. Gradina Žuželj na koti 313 m najveća je i najočuvanija ljubuška prapovijesna tvrđava. Dimenzija je 170 m (sjever-jug) × 186 m (istok-zapad). Unutar kompleksa su dvije kamene gomile povezane manjim zidom. Prostor na vrhu brda većim dijelom branjen je dvostrukim kamenim suhozidom, uz pomoćni bočni zid na istoku. Unutar same gradine i po padinama brijega nalaze se mnogobrojni ulomci keramike različitih oblika i fakture. Druga gradina na koti od 234 m brda Miletina ima dva obrambena prstena, sa zidovima prosječno debelim oko tri metra. Dimenzije prstena su 111×85 m (vanjski) i 37×27 m (unutarnji). Visina očuvana zida u unutarnjem prstenu, koji ima dva ulaza, doseže do jednoga metra. Na lokalitetu Lučine u blizini ceste Miletina - Međugorje - Tromeđa, nalazište je triju skupina stećaka, uglavnom obraslih i utonulih u zemlju. Sedamdesetih godina bila su vidljiva 32 primjerka, od kojih je pet bilo ukrašeno.